গ্লোবালাইজেশনের এ-যুগে পুঁজি ও বাণিজ্যের ক্ষমতা এমন সর্বব্যাপ্ত যে, মানুষের চিন্তা-চৈতন্যে এর প্রভাব স্বাভাবিক মানবিক মূল্যবোধ ও সুকুমারবোধকে একপ্রকার পণ্যে পরিণত করার প্রয়াস পাচ্ছে। অদ্ভুত এক ইঁদুরদৌড়ের পেছনে ছুটছে মানুষ। শুভ বোধবুদ্ধিসম্পন্ন মানুষও সহজে এড়াতে পারছেন না – পুঁজির পরাক্রমকে। সমাজবদ্ধ ও ঐক্যবদ্ধ মানুষ ক্রমে একাকী ও আত্মকেন্দ্রিক হয়ে পড়ছে। পরার্থপরতার পরিবর্তে মানুষ দিনকে দিন হয়ে উঠেছে স্বার্থপর ও বিবেকবর্জিত। সমাজের এই নেতিবাচক প্রবণতা থেকে আমরাও মুক্ত নই। আমাদের চারপাশে প্রতিদিন কত খারাপ খবর! নবীন হয়েও শিল্পী শারদের মধ্যে এ-উপলব্ধির প্রমাণ আমরা পেয়ে যাই তাঁর আঁকা চিত্রকর্মে – তাঁর শিরোনাম ‘অস্পষ্ট সীমানায়’। স্যুররিয়ালিস্টিক প্রবণতা আমরা লক্ষ করি তাঁর সৃজনধারায়।